SPRÁVA KOMISIE EURÓPSKEMU PARLAMENTU A RADE Štvrtá výročná správa za rok 2009 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov /* COM/2010/0468 final */





[pic] | EURÓPSKA KOMISIA | Brusel, 20.9.2010 KOM(2010) 468 v konečnom znení SPRÁVA KOMISIE EURÓPSKEMU PARLAMENTU A RADE Štvrtá výročná správa za rok 2009 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov ÚVOD Nariadenie Rady (ES) č. 389/2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov[1] (ďalej len „nariadenie o pomoci“), bolo prijaté 27. februára 2006. Na základe tohto nariadenia bolo z rozpočtu Spoločenstva na rok 2006 pridelených 259 miliónov EUR. V tejto štvrtej správe sa sleduje obdobie od 1. januára do 31. decembra 2009. PROGRAMOVANIE POMOCI V rámci rozpočtu na rok 2009 boli vyčlenené finančné prostriedky vo výške 2,5 mil. EUR na štipendiá, pre školy a na technickú pomoc[2]. VYKONÁVACIE MECHANIZMY Európska komisia je zodpovedná za spravovanie pomoci predovšetkým prostredníctvom centralizovaného hospodárenia; niektoré projekty sú riadené spoločne s UNDP (Rozvojový program OSN). Program sa realizuje v členskom štáte EÚ v oblasti, ktorá nie je pod účinnou kontrolou vlády členského štátu a v ktorej je pozastavené uplatňovanie acquis EÚ. Skupina na podporu programu bola zriadená v roku 2006 s cieľom realizovať program v rámci Generálneho riaditeľstva Európskej komisie pre rozšírenie (GR pre rozšírenie). Skupina pracujúca na Cypre v rámci dlhodobej misie využíva kanceláriu na podporu programu EÚ (EUPSO) zriadenú v septembri 2006, ktorá sa nachádza v severnej časti Nikózie. Táto kancelária je miestom na organizovanie stretnutí a seminárov so zainteresovanými stranami cyperských Turkov. Umožňuje vykonávať aj priamy dohľad nad dodávateľmi. Logistiku kancelárie naďalej zabezpečuje súkromný dodávateľ (Deutsche Gesellschaft fur Technische Zusammenarbeit – GTZ) na základe zmluvy platnej do júna 2012. Zastúpenie Komisie na Cypre poskytuje aj priestory na konanie stretnutí a seminárov. Počas sledovaného obdobia mierne stúpol počet pracovníkov skupiny. Do decembra 2009 mala skupina 41 pracovníkov vrátane 3 úradníkov Komisie, 26 zmluvných pracovníkov a 12 miestnych pracovníkov, ktorých poskytol GTZ na účely administratívnej a logistickej podpory. VYKONÁVANIE POčAS SLEDOVANÉHO OBDOBIA Všeobecný prehľad Komisia realizuje program v jedinečnom politickom, právnom a diplomatickom kontexte. Aby Komisia mohla realizovať program a rešpektovať pri tom zásady riadneho finančného hospodárenia, je potrebné prijímať opatrenia ad hoc . V prípade programov pomoci financovaných z EÚ všeobecne platí, že v dohode o financovaní uzavretej s vládou krajiny prijímajúcej pomoc je stanovený právny rámec, na základe ktorého sa vykonáva pomoc, riadia otázky zdaňovania a povolení na prácu a pobyt. V prípade tohto programu takáto dohoda neexistuje. Komisia sa preto musí spoliehať na vlastné posúdenie, aké miestne pravidlá a podmienky platia v tejto oblasti. Možnosti týkajúce sa vynútiteľnosti preto môžu byť zložité a počas trvania zmluvy sa môžu zmeniť. Absencia dohody o financovaní znamená, že Komisia pri uzatváraní zmluvného vzťahu so svojimi dodávateľmi preberá väčšie riziko ako za normálnych okolností. V dôsledku politického kontextu môže byť náročné vykonať príkaz na vrátenie súm, ktoré sa majú vymáhať od subjektov cyperských Turkov (v prípade nedodržania podmienok zmluvy). Komisia prijala opatrenia na zmiernenie tohto rizika vrátane intenzívneho monitorovania a podpory, revidovaných platobných podmienok, spájania zálohových platieb s dôkazom o podpísaní verejných zákaziek a častého využívania bankových záruk. Komisia sa pri zabezpečovaní úspechu tohto programu a najmä pri zabezpečovaní dlhodobej udržateľnosti tohto programu spolieha na podporu komunity cyperských Turkov. Odborníci spomedzi cyperských Turkov boli zapojení do vypracovania technických špecifikácií a referenčných rámcov a boli súčasťou komisií na vyhodnocovanie ponúk. Cyperskí Turci, ktorí sú príjemcami pomoci, zohrávajú kľúčovú úlohu v riadiacich výboroch. V roku 2009 bola uzatvorená väčšina zmlúv o pridelení finančných prostriedkov v celkovej výške 259 mil. EUR. Celková miera uzatvorených zmlúv dosiahla 99 %, pričom ide o 880 samostatných zmlúv. Suma v hodnote 10 mil. EUR z úspor pri uzatváraní zmlúv a finančných prostriedkov vyčlenených na dva projekty, ktoré nemohli byť zrealizované, bola pridelená na projekty v oblasti vodnej infraštruktúry, prípravy uplatňovania acquis a podpory MSP. Udržateľnosť, najmä pokiaľ ide o projekty v oblasti infraštruktúry, vyvoláva aj naďalej obavy. V prípade všetkých rozsiahlych projektov v oblasti infraštruktúry bolo potrebné riešiť otázky týkajúce sa vlastníckych práv, predovšetkým pokiaľ ide o projekty nachádzajúce sa na verejnej pôde. V apríli 2009 došlo v severnej časti Cypru k politickej zmene v dôsledku víťazstva Národnej strany jednoty (UBP) v „parlamentných“ voľbách. Pokrok podľa cieľov Celkovým cieľom programu pomoci je uľahčiť znovuzjednotenie Cypru stimulovaním hospodárskeho rozvoja komunity cyperských Turkov s osobitným dôrazom na hospodársku integráciu ostrova, zlepšenie kontaktov medzi týmito dvoma komunitami a EÚ a na prípravu prijatia právnych predpisov EÚ. Cieľ 1: Rozvoj a reštrukturalizácia infraštruktúry Skupina na podporu programu uskutočnila verejné súťaže a uzatvorila zákazky na uskutočnenie stavebných prác v hodnote 72,6 mil. EUR na projekty v oblasti infraštruktúry vody/odpadových vôd v roku 2009, čím celkový rozpočet na realizáciu projektov v oblasti vody dosiahol výšku približne 84 mil. EUR. Medzi hlavné stavebné práce, ktoré budú financované, patria nové kanalizačné siete a čističky odpadových vôd v meste Famagusta a Morphou/Güzelyurt a zariadenie na odsoľovanie morskej vody pri Sirianokhori/Kümkoy. Zmluva týkajúca sa zariadenia na odsoľovanie morskej vody bola podpísaná s doložkou o odklade s cieľom získať čas potrebný zabezpečenie primeraných záruk od vedenia cyperských Turkov, ktoré sa týkajú v prvom rade slobodného a neobmedzeného prístupu na stavenisko a v druhom rade ich súčinnosti na plynulej, účinnej a efektívnej realizácii tohto projektu. V spolupráci s UNDP bola podpísaná dohoda o príspevku na spolufinancovanie novej čističky odpadových vôd pre obe komunity v oblasti Mia Milia/Haspolat. Ostatné zmluvy sa týkajú nahradenia starých vodovodných potrubí a dodávok zariadenia pre miestne laboratórium na testovanie vody. Konzultant pre oblasť návrhu nepodal pri práci primeraný výkon, čo viedlo k situácii, že práce na dokončení zmluvných dokumentov, vyhlásení a vyhodnocovaní verejných súťaží, konečnom návrhu rozpočtov a prerokúvaní zmlúv (vrátane zmlúv s UNDP týkajúcich sa čističky vôd v Nikózii) na realizáciu projektov v oblasti vôd museli byť vzhľadom na termín na zadávanie zákaziek zvládnuté za obdobie kratšie ako osem mesiacov. Okrem toho skupina dohliadala na dokončenie návrhov investičných projektov v oblasti odpadových vôd pre Nikóziu, Kyréniu a Lefke. Pokiaľ ide o ochranu prírody , prvý cyklus odbornej prípravy bol ukončený v súlade so stratégiou odbornej prípravy. V prípade všetkých šiestich potenciálnych oblastí Natura 2000 sa konali verejné informačné stretnutia. V prípade piatich zo šiestich potenciálnych oblastí Natura 2000 boli predložené návrhy plánov riadenia. Rozsah projektu bol rozšírený, aby pokryl aj prípravu plánu riadenia siedmej oblasti. Boli uzatvorené zmluvy o dodávke vybavenia, ako aj o výstavbe zariadení na riadenie a ochranu v hodnote 3,5 mil. EUR. V sektore tuhých odpadov spočívali hlavné činnosti v príprave podkladov na verejné obstarávanie a uskutočnení verejného obstarávania v prípade štyroch zmlúv o vyhotovení prác a šiestich zmlúv o dodávkach. Deväť z týchto desiatich verejných obstarávaní bolo úspešne ukončených a zmluvy boli podpísané. Desiatu zmluvu bude vykonávať UNDP. Práce týkajúce sa troch hlavných zmlúv o výstavbe, súvisiacich s modernizáciou starej skládky odpadov v blízkosti Kato Dhikomo, boli pozastavené, kým nebudú vyriešené všetky otázky týkajúce sa vlastníckych práv. Z tohto dôvodu sa realizácia oneskorí minimálne o šesť mesiacov. V roku 2009 boli ukončené rozsiahle prieskumy lokality, štúdia o uskutočniteľnosti a koncepčné návrhy na rekultiváciu bývalých oblastí banskej činnosti a spracovania rúd v regióne Lefke/Lefka. Boli stanovené nápravné riešenia pre túto oblasť, ktoré minimalizujú vplyv na životné prostredie a ľudské zdravie. Ďalšie činnosti závisia od rozhodnutí týkajúcich sa budúceho rozvoja tejto oblasti, ako aj od dostupnosti finančných prostriedkov. Úspory v sektore energetiky umožnili zaobstarať v roku 2009 dodatočné merače elektrickej energie. Bola uzatvorená zmluva týkajúca sa systému dohľadu nad kontrolou a získavaním údajov (SCADA), ktorý umožní monitorovať a kontrolovať elektrickú sieť v reálnom čase, pričom tento systém je kompatibilný so súčasným systémom SCADA využívaným v oblastiach kontrolovaných vládou. Bola uzatvorená zmluva na pilotnú slnečnú elektráreň s kapacitou výroby energie viac ako 1 MW. Okrem toho bola v roku 2009 uzatvorená zmluva týkajúca sa systému starostlivosti o zákazníkov, ktorý pozostáva zo softvéru, ktorý má byť začlenený do súčasného systému údajov o zákazníkoch elektrickej spoločnosti a/alebo naň napojený, ako aj súvisiaceho hardvéru a systému na kontrolu znečistenia a sledovanie počasia/vetra, s cieľom monitorovať emisie elektrární v severnej časti Cypru a zisťovať ich vplyv na životné prostredie. Prostredníctvom hlavnej investičnej zmluvy v oblasti telekomunikácií sa zmodernizuje a nahradí súčasná sieť modernou internetovou chrbticovou infraštruktúrou a výrazne sa zjednoduší integrácia telekomunikačných systémov na celom ostrove. V roku 2008 bola uzatvorená zmluva o technickej pomoci s cieľom pomôcť komunite cyperských Turkov riadiť sektor podľa noriem EÚ a medzinárodných osvedčených postupov a uskutočniť komplexný program odbornej prípravy s cieľom modernizovať systém. Rozsah tejto zmluvy bol rozšírený s cieľom zabezpečiť kontinuitu podpory pre tento sektor aj napriek oneskoreniam v reformnom procese. V zmluve o riadení programu bezpečnosti na cestách bola vyjadrená podpora zmluvám týkajúcim sa súčastí programu. Začiatkom roku 2009 sa začalo poskytovanie technickej pomoci na vytváranie účinnej databázy informácií o nehodách a systému zberu údajov na posilnenie informovanosti o dopravných nehodách. Zmluvy na dodávanie súčastí boli uzatvorené koncom roku 2009. Konzultant poverený vypracovaním rozvoja plánu činností v oblasti dopravy pre miestne komunity začal svoju činnosť tiež v roku 2009. Väčšina zmlúv bola uzatvorená koncom roku 2009 a činnosti sa začnú v roku 2010. Týka sa to technickej pomoci a dodávok súčastí na zlepšenie programu kontroly vozidiel, pomoci na zlepšenie postupov udeľovania vodičských preukazov, ako aj kampane na podporu bezpečnosti na cestách s cieľom podporovať povedomie o bezpečnosti na cestách, a tiež rozvoja plánu diaľnic s cieľom riešiť súčasné a budúce potreby mobility. Uzatváranie zmlúv a realizácia projektu zameraného na odstránenie miest častých dopravných nehôd boli presunuté na UNDP. Cieľ 2: Podpora sociálneho a hospodárskeho rozvoja Štyri skupiny technickej podpory (skupina na podporu rozvoja vidieka, chov hospodárskych zvierat, pestovanie poľnohospodárskych plodín, oddelenie na riadenie programu), ktoré sú financované prostredníctvom sektorového programu na rozvoj vidieka , pomáhali Komisii pri začatí a hodnotení viacerých grantových schém. Zabezpečili cielenú odbornú prípravu a poskytli technickú pomoc poľnohospodárom, veterinárom, odborníkom na rozvoj vidieka a ústredným a miestnym zainteresovaným stranám. V rámci grantovej schémy na rozvoj vidieka „Zlepšovanie poľnohospodárskej výroby“ bolo uzatvorených 142 zmlúv v celkovej hodnote takmer 5 mil. EUR. V rámci grantovej schémy „Podpora vidieckych podnikov“ bolo udelených 47 grantov v hodnote 3,3 mil. EUR. V rámci dvoch grantových schém „Rozvoj komunít prostredníctvom obecných iniciatív“ bolo uzatvorených 37 zmlúv v celkovej hodnote takmer 8 mil. EUR. Okrem toho bolo uzatvorených 10 zmlúv o dodávke zariadení pre veterinárne laboratóriá a pestovanie poľnohospodárskych plodín v hodnote viac ako 2 mil. EUR. Pokiaľ ide o projekt modernizácie mestskej a miestnej infraštruktúry , ktorý sa realizuje v spolupráci s UNDP, v roku 2009 bola dovŕšená obnova budovy Bedestan v severnej časti ohradeného mesta Nikózia. Štúdia a návrh tejto obnovy získali cenu Europa Nostra 2009 v kategórii výskumu. UNDP na základe rozhodnutí vedúcich predstaviteľov dvoch komunít na Cypre ukončil štúdiu o uskutočniteľnosti, ktorá sa týkala otvorenia siedmeho miesta prechodu spájajúceho dediny Kato Pyrgos/Asagi Pirgo a Yeşilırmak/Limnitis. EÚ financovala štúdiu o uskutočniteľnosti a na tieto práce vyčlenila 2,5 mil. EUR. V rámci druhej a tretej výzvy na predloženie návrhov, ktoré boli dovŕšené v roku 2009, bolo miestnych školám udelených 44 grantov v celkovej hodnote takmer 1,6 mil. EUR. Projekty sa týkali zabezpečenia vybavenia (IT vybavenie, jazykové učebne atď.) a súvisiacej odbornej prípravy, a v niektorých prípadoch zahŕňali aj študijné pobyty v zahraničí. Prebiehajúca reforma sektora základného a stredného školstva získala technickú pomoc. Boli uzatvorené zmluvy o poskytovaní špecializovaného vybavenia pre odborné školy. S cieľom podporiť opatrenia v oblasti celoživotného vzdelávania, sociálneho začlenenia a aktívneho trhu práce bolo v rámci druhej a tretej výzvy na predloženie návrhov udelených 21 grantov v celkovej hodnote takmer 1 mil. EUR pre MSP, komory a ďalšie vzdelávacie organizácie. Technická pomoc bola poskytnutá na rozvoj a podporu systémov odborného vzdelávania a odbornej prípravy, celoživotného vzdelávania a opatrení v oblasti aktívneho trhu práce, vrátane študijných pobytov v Nemecku a na Malte. Kvôli ťažkostiam pri dosahovaní dohody s bankou Kreditanstalt für Wiederaufbau (KfW) v osobitných podmienkach, ktoré prevládajú v severnej časti Cypru, nebolo možné pokračovať v realizácii projektu „ Program poskytovania pôžičiek mikropodnikom a malým podnikom “ v hodnote 9 mil. EUR. Finančné prostriedky boli rozdelené predovšetkým na projekty podporujúce rozvoj súkromného sektora. Pokiaľ ide o podporu pre MSP , začali sa dva grantové programy, ktoré viedli k uzatvoreniu zmlúv v hodnote 4,5 mil. EUR. Počas sledovaného obdobia bola taktiež uzatvorená zmluva na projekt technickej pomoci (v hodnote 2,7 mil. EUR) zameraný na hlavné inštitúcie a činnosti v oblasti hospodárskeho rozvoja a rozvoja IKT . Cieľ 3: Podpora uzmierenia, opatrenia na budovanie dôvery a podpora občianskej spoločnosti Cieľom podpory uzmierenia, opatrení na budovanie dôvery a podpory občianskej spoločnosti bolo najmä posilniť organizácie občianskej spoločnosti. Finančné prostriedky vo výške 4,8 mil. EUR boli pridelené 44 projektom v rámci troch grantových schém nazvaných „ Cyperská občianska spoločnosť v akcii “. Skupina na podporu občianskej spoločnosti (skupina technickej pomoci) poskytla žiadateľom organizujúcim odbornú prípravu pre organizácie občianskej spoločnosti potrebné pokyny a pomoc. Finančné prostriedky v hodnote 2 mil. EUR boli poskytnuté Výboru pre nezvestné osoby . Spolu s predchádzajúcim grantom v hodnote 1,5 mil. EUR je EÚ najväčším samostatným poskytovateľom financií pre tento projekt dvoch komunít. Projekt odmínovania sa nachádza v konečnej fáze. Očakáva sa, že celá nárazníková zóna bude očistená od mín do apríla 2011. Na zabezpečenie spolufinancovania až do ukončenia projektu bol schválený dodatočný príspevok zo strany EÚ v hodnote 2,5 mil. EUR, pričom podobnú sumu poskytne aj Cyperská republika. Projekt Akadémia politických štúdií , realizovaný Radou Európy, bol zameraný na rozvoj vzájomného porozumenia medzi mladými cyperskými vedúcimi predstaviteľmi v kľúčových otázkach týkajúcich sa budúcnosti ostrova v rámci integrovanej Európy. Na troch seminároch sa zúčastnila vybraná skupina mladých vedúcich predstaviteľov z oboch strán ostrova. Cieľ 4: Približovanie komunity cyperských Turkov k Európskej únii V školskom roku 2009 – 2010, ktorý je tretím rokom štipendijného programu pre komunitu, bolo udelených celkom 203 štipendií (121 absolventom, 27 vysokoškolským študentom a 55 učiteľom). Študenti a učitelia si mohli vybrať študijný program, uprednostňované však boli určité zamerania (ekonomika, právo, európske štúdiá, inžinierske zameranie všetkého druhu, verejná správa, verejné financie atď.), v prípade ktorých nemá komunita cyperských Turkov dostatok kvalifikovaných odborníkov. Hosťovskými krajinami boli Spojené kráľovstvo, Holandsko, Francúzsko, Belgicko, Nemecko, Taliansko, Španielsko, Švédsko, Litva, Estónsko, Rakúsko, Portugalsko a Grécko. V rámci dvoch grantových schém „ Podpora výmeny mladých a ďalšie kontakty medzi ľuďmi “ získalo 15 projektov finančné prostriedky vo výške 0,8 mil. EUR. Cieľom je pomôcť cyperským Turkom zlepšiť ich chápanie európskych hodnôt, rozvíjať skúsenosti a multikulturálne tradície. Čerpanie grantov v rámci tohto projektu bolo slabšie ako sa očakávalo. V júni 2009 bola zriadená informačná kancelária , ktorá začala svoju činnosť poskytovaním informácií o EÚ komunite cyperských Turkov, predovšetkým pokiaľ ide o program pomoci, a tiež organizovaním akcií zameraných na zviditeľnenie v spolupráci so zastúpením Európskej komisie na Cypre. Cieľ 5: Príprava komunity cyperských Turkov na zavedenie a vykonávanie acquis communautaire Hlavným nástrojom poskytovania pomoci v tejto oblasti je Úrad pre výmenu informácií o technickej pomoci (TAIEX) Európskej komisie. V roku 2009 sa prostredníctvom úradu TAIEX uskutočnilo 237 aktivít v oblasti technickej pomoci, napríklad odborné kurzy, workshopy alebo semináre, do ktorých sa zapojili odborníci z členských štátov EÚ v 449 prípadoch. Činnosti sa zameriavali najmä na rozvoj programu budúceho uplatňovania acquis ( ďalej len „PFAA“). PFAA poskytuje jasný rámec pre plánovanie a poskytovanie technickej pomoci a odbornej prípravy s cieľom pomôcť cyperským Turkom v príprave na zrušenie pozastavenia uplatňovania acquis po opätovnom zjednotení. Pomoc bola poskytnutá v 13 sektoroch PFAA, ako sú poľnohospodárstvo, boj proti praniu špinavých peňazí, životné prostredie, štatistika a ochrana zdravia a spotrebiteľov[3]. Intenzívna snaha bola vynaložená na prispôsobenie úradu TAIEX osobitnej situácii a potrebám komunity cyperských Turkov. Cieľom bolo priblížiť sa strednodobej pomoci, ktorá bude lepšie štruktúrovaná a založená na projektoch, pretože predstavuje stabilnejší základ pre dosiahnutie cieľov programu. Koncom roku po sérii konzultácií, ktorej sa zúčastnili všetky členské štáty EÚ, TAIEX vybral približne 70 odborníkov z členských štátov EÚ, ktorí majú pomáhať cyperským Turkom pri realizácii strednodobých projektov. Prostredníctvom úradu TAIEX bolo zároveň poskytnuté školenie o príprave právnych textov v súlade s acquis , ktoré by sa mohli začať uplatňovať ihneď po tom, ako komplexné riešenie cyperskej otázky nadobudne platnosť. V súvislosti s riadením fondov EÚ v budúcnosti bola taktiež poskytnutá odborná príprava v oblasti riadenia verejných výdavkov . Podpora sa poskytla rozvoju obchodu cez demarkačnú líniu . Odborníci z členských štátov EÚ sa prostredníctvom úradu TAIEX nepretržite zapájali do výkonu veterinárnych a fytosanitárnych inšpekcií zemiakov a rýb. S cieľom zabezpečiť dostatočné finančné prostriedky na pokračovanie poskytovania pomoci prostredníctvom úradu TAIEX v roku 2010, ako aj vzhľadom na zvýšenú potrebu pomoci v prípade vyriešenia cyperskej otázky, boli pre úrad TAIEX vyčlenené ďalšie finančné prostriedky vo výške 5,5 mil. EUR. Celkový rozpočet od roku 2007 dosiahol z uvedených dôvodov 14,5 mil. EUR, pričom 8,3 mil. EUR bolo vyčlenených na konkrétne činnosti do konca roku 2009. Nepridelená technická pomoc a nástroj pre programové rezervy Nástroj pre programové rezervy bol využitý na ďalšiu podporu Výboru pre nezvestné osoby (2 mil. EUR) a odmínovanie (1,5 mil. EUR)[4]. Nepridelená rezerva na technickú pomoc (1,2 mil. EUR) bola využitá na uhradenie činností úradu TAIEX. Finančná pomoc na pokrytie administratívnych nákladov podľa článku 4 ods. 3 nariadenia o pomoci Suma v celkovej výške 18,65 mil. EUR (t. j. 7,2 % z celkovej sumy pridelených finančných prostriedkov) bola vyčlenená na účely uhradenia nákladov na personál v rámci realizácie programu (do výšky 9,65 mil. EUR), ako aj na rozsiahlejšie aktivity v oblasti technickej pomoci (9 mil. EUR). Poručnícky fond v hodnote 1 mil. EUR bol schválený spoločne so Svetovou bankou na účely vypracovania štúdií v rámci „Programu hospodárskej analýzy pre rast a udržateľný rozvoj“. Od roku 2010 budú náklady na personál financované z rozpočtovej položky všeobecných administratívnych výdavkov GR pre rozšírenie. Finančná realizácia (zmluvy a platby) Uzatváranie zmlúv Počas sledovaného obdobia boli v rámci prevádzkovej časti programu uzatvorené zmluvy v celkovej hodnote 181 mil. EUR. Do konca lehoty na uzatváranie zmlúv v decembri 2009 boli uzatvorené zmluvy v hodnote 247,6 mil. EUR, t. j. 99,38 % (z celkovej hodnoty 249,15 mil. EUR prevádzkovej časti programu pomoci). Na väčšinu týchto finančných prostriedkov boli zmluvy uzatvorené v poslednom štvrťroku. Pokiaľ ide o súčasť programu týkajúcu sa pracovníkov a služobných ciest (t. j. 9,85 mil. EUR), finančné prostriedky vo výške 2,8 mil. EUR zostali nevyužité kvôli rozhodnutiu použiť na pokrytie výdavkov týkajúcich sa pracovníkov namiesto pôvodne plánovaných prostriedkov na prevádzku prostriedky na administratívu. Platby Počas sledovaného obdobia Európska komisia poskytla finančné prostriedky vo výške 42 mil. EUR. Táto suma bola podstatne nižšia ako v pôvodnom plánovaní rozpočtu na rok 2009 a vznikla preto potreba presunúť rozpočtové prostriedky v hodnote 42 mil. EUR do iných rozpočtových položiek. Nedostatočná realizácia platieb bola spôsobená najmä neskorým podpisom mnohých zmlúv, čo spôsobilo odklad činností z roku 2009 na rok 2010. Zo sumy 259 mil. EUR boli do konca roku 2009 vyčerpané finančné prostriedky v celkovej hodnote takmer 75,8 miliónov EUR (30 %). Monitorovanie Mechanizmus predbežného preskúmania (IRM) slúži ako fórum na podrobnú diskusiu o realizácii programu s príjemcami pomoci. Počas sledovaného obdobia sa konalo jedno stretnutie IRM (v júni 2009). Audit a kontroly Jednotka vnútorného auditu GR pre rozšírenie uskutočnila v roku 2008 vnútorný audit. Hlavné odporúčania zamerané na zabezpečenie riadneho finančného hospodárenia v rámci osobitných právnych podmienok existujúcich v severnej časti Cypru boli realizované (okrem jedného odporúčania, podľa ktorého sa mali prijať ďalší úradníci, a to z dôvodu nedostatku pracovných miest). Hodnotenie V júni 2009 vykonala skupina externých odborníkov ad hoc hodnotenie. V hodnotiacej správe sa odporúčalo pokračovať v poskytovaní pomoci komunite cyperských Turkov a boli vyvodené závery, ktoré je potrebné zohľadniť pri programovaní ďalšej pomoci, napríklad pokračovať v poskytovaní grantových schém pre MSP a prijať opatrenia zamerané na uzmierenie. Informovanie, zverejňovanie a zviditeľňovanie Počas sledovaného obdobia sa uverejnilo 33 tlačových správ týkajúcich sa programu. Zorganizovalo sa 85 akcií určených pre verejnosť. Programová skupina a zastúpenie EK spolupracovali na zvyšovaní zviditeľňovania programu. Informačné kampane sa uskutočnili prostredníctvom masovokomunikačných prostriedkov, najmä pokiaľ ide o grantové schémy. K väčšiemu zviditeľneniu prispela aj spolupráca so zastúpením EK na Cypre zameraná na šírenie tlačových správ, rozhovorov v médiách a ďalších akcií. Projekt informačnej kancelárie podporoval zviditeľňovanie programu pomoci v komunite cyperských Turkov. Dve hlavné udalosti zamerané na zviditeľňovanie boli 1) otvorenie budovy Bedestan v Nikózii, ktorého sa vo veľkom počte zúčastnili obe komunity na Cypre, a 2) slávnosť pri príležitosti poskytnutia ďalších finančných prostriedkov EÚ vo výške 2 mil. EUR Výboru pre nezvestné osoby za účasti vedúcich predstaviteľov obidvoch komunít na Cypre. Konzultácie s vládou Cyperskej republiky Uskutočnili sa stretnutia so zástupcami vlády Cyperskej republiky, najmä počas návštevy vyšších úradníkov Komisie na ostrove. Uskutočnili sa aj pracovné stretnutia so zástupcami odborných ministerstiev, najmä v oblasti životného prostredia, energetiky a telekomunikácií s cieľom zohľadniť tie aspekty plánovania, ktoré sa týkajú celého ostrova. Pokiaľ ide o overovanie vlastníckych práv, Komisia sa v roku 2010 opierala o nepretržitú spoluprácu s príslušnými útvarmi vlády Cyperskej republiky. ZÁVERY Počas sledovaného obdobia sa opatrenia zameriavali na tieto oblasti: 1. Uzatváranie zmlúv: počas sledovaného obdobia sa uzatvorili zmluvy týkajúce sa viac ako 60 % prevádzkovej časti programu. 2. Realizácia: monitorovanie využívania finančných prostriedkov EÚ zo strany dodávateľov a príjemcov grantov. Niektoré problémy uvedené v predchádzajúcich správach pretrvávajú. Počas sledovaného obdobia ovplyvňovali realizáciu programu pomoci tieto faktory: 3. Spolupráca medzi komunitou cyperských Turkov a cyperských Grékov: je to kľúč k úspechu programu. 4. Nízka absorpčná kapacita zo strany príjemcov pomoci : komunita cyperských Turkov je malá a získanie veľkej sumy finančných prostriedkov na projekty, ktoré sa majú realizovať v krátkom časovom období, je veľmi náročné. V priebehu roka 2009 sa však kapacita realizácie projektov zlepšila. 5. Otázka realizácie projektov : čas potrebný na prípravu, uzatvorenie zmlúv a realizáciu projektov do určitej miery ovplyvnil dôveryhodnosť poskytnutia finančnej pomoci zo strany EÚ. Tento problém bude vo veľkej miere vyriešený vysokou mierou realizácie, ktorá sa očakáva v roku 2010, vzhľadom na veľké množstvo zmlúv uzatvorených v roku 2009. 6. Otázka vlastníctva : práva súkromných vlastníkov boli prísne dodržiavané. Táto situácia ovplyvnila predovšetkým realizáciu projektov v sektore odpadového hospodárstva, v ktorom boli podpísané tri zmluvy o výstavbe s doložkou o odklade s cieľom získať čas potrebný na vysporiadanie všetkých vlastníckych práv. 7. Otázka udržateľnosti : v kľúčových sektoroch (sektor telekomunikácií, energetiky) je potreba presvedčiť komunitu cyperských Turkov o dôležitosti reforiem. Tento problém spôsobuje oneskorenie realizácie projektov a predstavuje riziko pre udržateľnosť investícií. [1] Ú. v. EÚ L 65, 7.3.2006, s. 5. [2] Rozhodnutie Komisie K(2009) 7569 z 8. októbra 2009. [3] Úplný zoznam 13 aktívnych sektorov PFAA: Voľný pohyb kapitálu; Verejné obstarávanie; Právo obchodných spoločností; Politika hospodárskej súťaže; Finančná kontrola; Finančné služby; Poľnohospodárstvo a rozvoj vidieka; Potravinová bezpečnosť, veterinárna a rastlinolekárska politika; Doprava; Štatistika; Sociálna politika a zamestnanosť; Životné prostredie; Ochrana zdravia a spotrebiteľa. [4] Schválené rozhodnutím Komisie K(2009) 2928 z 22. apríla 2009.